Lexus afslører dansk pris på ny RZ – nu med fly-rat og manuelt gear

Lexus er klar til at sende en opdateret udgave af elbilen RZ på det danske marked, og nu er priserne officielle. Når modellen lander i starten af det nye år, bliver det med en lavere indstigningspris end forventet, et større batteri og en række nye teknologier, der skal give RZ et tydeligt løft i el-SUV-klassen.

Og ja: Du kan nu få den med et rat, der ligner noget fra et cockpit – og som den første Lexus-elbil nogensinde kan RZ også udstyres med manuelt gear. Virtuelt, bevares.

Mere batteri og længere rækkevidde

Den opdaterede RZ får en 77 kWh batteripakke, som giver op til 559 kilometer WLTP-rækkevidde. Det placerer modellen solidt i feltet af langtrækkende el-SUV’er, og Lexus har samtidig opdateret både software og varmehåndtering med blandt andet batteriforvarmer og infrarød kabinevarme.

Basisudgaven RZ 350e Executive sættes ind på markedet med en vejledende pris på 399.500 kroner. Her får man forhjulstræk, 224 hestekræfter og en udstyrspakke, der allerede fra start inkluderer blandt andet 18-tommer alufælge, 14-tommer touchskærm, navigation, 360-grader kamera, 22 kW AC-opladning og Lexus’ fulde Safety System+.

Et trin op finder man Luxury-udgaven, som tilføjer 20-tommer fælge, head-up-display, digitalt bakspejl, ventilerede sæder og digital nøgle. Den koster 439.500 kroner.

Næste skridt i modelprogrammet er RZ 500e, som kommer med Lexus’ intelligente DIRECT4-firehjulstræk og en samlet ydelse på 380 hestekræfter.

Topudgaven: 408 hk og manuelt gear i en elbil

Øverst i serien står RZ 550e F SPORT, som får 408 hestekræfter, skarpere aerodynamik, sportsligt interiør og – for første gang i en Lexus-elbil – et virtuelt, manuelt gearsystem.

Et kig indenfor i den nye Lexus RZ.

Gearskiftene foretages via paddles på rattet og understøttes af både motorlyd, omdrejningsbegrænser og visuel feedback på instrumentdisplayet. Systemet fungerer som et 8-trins virtuelt gear og er udviklet for at give føreren en mere mekanisk, engageret oplevelse, selv i en elektrisk bil. Topmodellen koster 599.500 kroner.

LÆS OGSÅ: Vores indtryk efter den første prøvekørsel af Lexus RZ.

Herunder en oversigt over varianter og priser.

Model | Pris
RZ 350e Executive | 399.500 kr.
RZ 350e Luxury | 439.500 kr.
RZ 500e Executive | 439.500 kr.
RZ 500e Luxury | 499.500 kr.
RZ 500e Luxury + PanoTech | 524.000 kr.
RZ 500e Luxury + Steer-by-wire | 524.000 kr.
RZ 500e + PanoTech & steer-by-wire | 548.500 kr.
RZ 500e F Sport | 599.500 kr.

Lexus afslører dansk pris på ny RZ – nu med fly-rat og manuelt gear